D-dag vir Zuma oor regskosteOudpres. Jacob Zuma in die hof. Foto: Leon Lestrade/ANA Die hooggeregshof in Pretoria sal na verwagting Donderdag besluit of oudpres. Jacob Zuma die R15,3 miljoen moet terugbetaal wat die staat tot dusver bestee het aan sy regskoste om hom te verdedig teen aantygings van onbehoorlike gedrag wat oor die jare teen hom gemaak is. Die koste strek terug tot 2006 tydens Zuma se kriminele verhoor in die sogenaamde spioenbande-saak. Die DA het die hofaansoek gebring om te eis dat Zuma die geld terugbetaal. Die EFF het hom later daarby aangesluit. Albei partye verlang ook ŉ ooreenkoms tussen pres. Cyril Ramaphosa en sy voorganger, Zuma, om die staat se betaling van sy regskoste onregmatig te laat verklaar. Die DA voer aan die kriminele vervolging teen Zuma was in sy persoonlike hoedanigheid en sê die staat behoort nie sy regskoste te betaal nie. Voorts meen die amptelike opposisie dat die kriminele aanklagte teen Zuma nie voldoen aan die vereistes om regsbystand van die staat in sy hofstryd te kry nie. Die presidensie het egter gesê ter nakoming van ŉ vorige ooreenkoms sal die staat Zuma se regkoste betaal tot die hof anders beslis.